ออมสินออกเงินฝากดอกเบี้ยสูงฉลอง100ปี
ฉลอง 100 ปี ธนาคารออมสิน ออกเงินฝากเผื่อเรียกพิเศษ 9 เดือน ดอกเบี้ย 3% ไม่เสียภาษี
24 เม.ย. 2556

ฉลอง 100 ปี ธนาคารออมสิน ออกเงินฝากเผื่อเรียกพิเศษ 9 เดือน ดอกเบี้ย 3% ไม่เสียภาษี
นายวรวิทย์ ชัยลิมปมนตรี ผู้อำนวยการธนาคารออมสิน เปิดเผยว่า ในโอกาสที่ธนาคารออมสินครบรอบ 100 ปี ในปี 2556 นี้ ธนาคารฯ นำเสนอผลิตภัณฑ์เงินฝากเผื่อเรียกพิเศษ 9 เดือน อัตราดอกเบี้ย 3% ต่อปี เปิดรับฝากสำหรับบุคคลธรรมดา และนิติบุคคลทุกประเภท แต่สำหรับผู้ฝากบุคคลธรรมดาอายุตั้งแต่ 7 ปีขึ้นไป จะได้รับยกเว้นภาษี โดยเปิดบัญชีขั้นต่ำ 10,000 บาท ฝากเพิ่มครั้งละไม่ต่ำกว่า 1,000 บาท เปิดรับฝากตั้งแต่วันที่ 2 พฤษภาคม ถึง วันที่ 31 พฤษภาคม 2556
นายวรวิทย์ กล่าวว่า ธนาคารออมสินจะนำเสนอเงินฝากเผื่อเรียกพิเศษ 9 เดือน พร้อมกับนวัตกรรมทางการเงินครบวงจรอีกมากมายเข้าร่วมงานมหกรรมการเงินกรุงเทพ ครั้งที่ 13 ระหว่างวันที่ 9-12 พฤษภาคม 2556 นี้ ณ ชาเลนเจอร์ 2-3 อิมแพ็ค เมืองทองธานี พร้อมกันนี้ได้นำเสนอโปรโมชั่นพิเศษสำหรับสินเชื่อเคหะ ไม่ว่าจะเป็นการสร้าง/ซื้อบ้านหรือคอนโดมีเนียม รวมทั้งรีไฟแนนซ์และกู้เพิ่มเติมเพื่อตกแต่งหรือซื้อเฟอร์นิเจอร์  ด้วยการลดค่าธรรมเนียมการให้บริการจำนวน 3 รายการ เหลือรายการละ 100 บาท ได้แก่ ค่าธรรมเนียมการให้บริการสินเชื่อ ค่าธรรมเนียมการประเมินราคาหลักทรัพย์ (กรณีธนาคารประเมิน) และค่าธรรมเนียมการให้บริการจัดทำนิติกรรมสัญญา พร้อมกันนี้ ธนาคารฯ มอบสลากออมสินพิเศษ มูลค่า 1,000 บาท สำหรับวงเงินกู้ 3 ล้านบาทขึ้นไป เฉพาะลูกค้า 100 ท่านแรกของแต่ละวัน รวม 400 รางวัล สำหรับลูกค้าที่ยื่นความจำนงภายในงานเท่านั้น และจัดทำนิติกรรมสัญญาแล้วเสร็จภายในวันที่ 31 กรกฎาคม 2556
พร้อมกันนี้ ผู้สนใจสามารถเลือกใช้โปรแกรมอัตราดอกเบี้ย 3 รูปแบบ คือ โปรแกรมแรก ปีที่ 1อัตราดอกเบี้ย 0% นาน 6 เดือน เดือนที่ 7 ถึงเดือนที่ 24 อัตราดอกเบี้ย MLR-2.75% ต่อปี (อัตราดอกเบี้ย MLR ของธนาคารออมสินปัจจุบันอยู่ที่ 7% ต่อปี) หลังจากนั้นจนครบครบสัญญา MLR-0.50% ต่อปี (เฉลี่ย 3 ปี อยู่ที่ 4.29%) โปรแกรมที่ 2 ปีที่ 1 อัตราดอกเบี้ยคงที่ 1.25% ต่อปี ปีที่ 2 อัตราดอกเบี้ย MLR-2% ต่อปี ปีที่ 3 เป็นต้นไปจนครบสัญญา อัตราดอกเบี้ย MLR-0.5% ต่อปี (เฉลี่ย 3 ปี อยู่ที่ 4.25%) โปรแกรมที่ 3 อัตราดอกเบี้ยคงที่ 4.00% ต่อปี เป็นเวลา 3 ปี ปีที่ 4 เป็นต้นไปจนครบสัญญา คิดอัตราดอกเบี้ย MLR-0.5% ต่อปี (เฉลี่ย 4 ปี อยู่ที่ 4.625%) ทั้งนี้ สำหรับลูกค้าที่ยื่นความจำนงภายในวันที่ 31 พฤษภาคม 2556 และจัดทำนิติกรรมสัญญาแล้วเสร็จภายในวันที่ 31 กรกฎาคม 2556 นี้เท่านั้น
ส่วนสินเชื่อธุรกิจ มีโปรโมชั่นพิเศษ สำหรับวงเงินกู้ไม่เกิน 10 ล้านบาท ลดค่าธรรมเนียม 3 รายการ เหลือเพียงรายการละ 100 บาท คือ ค่าธรรมเนียมประเมินราคาหลักทรัพย์ (กรณีธนาคารออมสินประเมิน) ค่าธรรมเนียมวิเคราะห์โครงการ (Front End Fee) และ ค่าธรรมเนียมจัดทำนิติกรรมสัญญา ส่วนวงเงินกู้มากกว่า 10 ล้านบาท ลดค่าธรรมเนียม 2 รายการหลัง อัตราดอกเบี้ยเริ่มต้น MLR ต่อปี ขณะเดียวกัน ยังมีสินเชื่อโครงการธนาคารประชาชน เพื่อเป็นเงินทุนหรือทุนหมุนเวียนในการประกอบอาชีพ หรือเป็นค่าใช้จ่ายที่จำเป็นต่อการดำรงชีพ สำหรับกลุ่มลูกค้ารายยย่อยทั่วไป อัตราดอกเบี้ย 0.50% ต่อเดือน วงเงินกู้สูงสุดรายละไม่เกิน 200,000 บาท
นอกจากนี้ ยังมีผลิตภัณฑ์เงินฝากที่เป็นจุดเด่นของธนาคารออมสินคือ สลากออมสินพิเศษ 3 ปี รุ่นฉลองครบรอบ ๑๐๐ ปี ลุ้นรับรางวัลใหญ่ทองคำหนัก 100 บาท จากรางวัลทองคำรวม 544 รางวัล เปิดรับฝากหน่วยละ 50 บาท (1 หน่วยต่อ 1 เลขหมาย) ให้ผลตอบแทนหน่วยละ 3 บาท เมื่อฝากครบ 3 ปี มีสิทธิ์ลุ้นถูกรางวัลจากการออกรางวัลเลขสลากทุกวันที่ 16 ของเดือน เป็นเวลา 36 เดือนติดต่อกัน โดยมีรางวัลสูงสุด รางวัลที่ 1 มูลค่าสูงสุด 10 ล้านบาท จำนวน 3 รางวัล และยังมีรางวัลเลขท้ายอีกหลายรางวัลที่มีมูลค่าเงินรางวัลรวมกว่า 600 ล้านบาทต่อเดือน